Vyhlásenie Komisie



Úradný vestník L 127 , 14/05/2011 S. 004 - 005



Vyhlásenie Komisie 1. Vyhlásenie o pravidlách pôvodu Komisia potvrdzuje výnimočnú povahu výnimiek uvedených v protokole týkajúcom sa pôvodu, ktoré sa vzťahujú na niektoré textilné výrobky a surimi. Taktiež potvrdzuje svoje odhodlanie vychádzať pri ďalších rokovaniach o dohode o voľnom obchode zo štandardných preferenčných pravidiel pôvodu EÚ, ako aj potrebu naďalej v rámci týchto pravidiel požadovať príslušnú úroveň transformácie a spracovania v krajine, z ktorej výrobky pochádzajú, ako podmienku na uplatnenie preferenčného zaobchádzania. Komisia má v úmysle podporovať pri súčasných a budúcich rokovaniach o dohode o voľnom obchode zákaz vrátenia cla. Zmeny v tomto prístupe v súvislosti s konkrétnou dohodou o voľnom obchode sa budú musieť vopred prerokovať s členskými štátmi. 2. Vyhlásenie o vstupných cenách Komisia potvrdzuje výnimočnú povahu ustanovení dohody o voľnom obchode, ktorými sa rušia vstupné ceny pre niektoré druhy ovocia a zeleniny, na ktorých sa dohodla s Kóreou vzhľadom na mimoriadne okolnosti týchto rokovaní, pričom tieto ustanovenia nepredstavujú precedens pre iné dvojstranné alebo mnohostranné rokovania. 3. Vyhlásenie k Protokolu o kultúrnej spolupráci Komisia pripomína, že je naďalej plne odhodlaná presadzovať zásady a ustanovenia Dohovoru Unesco z roku 2005 o ochrane a podpore rozmanitosti kultúrnych prejavov. Protokol o kultúrnej spolupráci pripojený k dohode o voľnom obchode s Kóreou, ktorého ustanovenia o audiovizuálnej koprodukcii sa spočiatku budú uplatňovať počas troch rokov, priamo zastrešuje uvedený dohovor, pričom ním nie je dotknutá politika EÚ, podľa ktorej by obchodné rokovania o kultúrnych a audiovizuálnych službách nemali mať vplyv na kultúrnu a jazykovú rozmanitosť Únie. Tento protokol sa vypracoval a rokovalo sa o ňom so zreteľom na osobitnú politiku Kórey v oblasti kultúry, predovšetkým jej podporu audiovizuálneho sektora. Preto ho nemožno považovať za precedens pre budúce rokovania s inými partnermi. Komisia potvrdzuje svoj záväzok podporiť ratifikáciu a vykonávanie dohovoru Unesco, ako aj vytvorenie komplexnej stratégie EÚ o vonkajšej politike v oblasti kultúry, a to v súlade so závermi Rady z novembra 2008. 4. Vyhlásenie o vykonávaní dohody o voľnom obchode Komisia je odhodlaná aktivovať postupy, ktoré súvisia s obmedzeniami týkajúcimi sa vrátenia cla, ochrannými opatreniami a urovnávaním sporov, vždy, keď sú splnené podmienky stanovené v príslušných ustanoveniach dohody. Na zaistenie pozorného monitorovania záväzkov zo strany Kórey, ako aj spolupráce Komisie a zainteresovaných strán v súvislosti s vykonávaním dohody o voľnom obchode, sa prijmú tieto opatrenia: - Komisia si bude s podnikateľmi EÚ, členskými štátmi a Výborom pre medzinárodný obchod (INTA) pravidelne vymieňať štatistiky o dovozoch z Kórey v citlivých odvetviach, ako aj štatistiky o dovoze a vývoze, ktoré súvisia s uplatňovaním ochrannej doložky a mimoriadnej doložky o vrátení cla. Štatistiky o autách, spotrebnej elektronike a textíliách sa budú vymieňať v dvojmesačných intervaloch počnúc dátumom začatia predbežného vykonávania tejto dohody. - Komisia začiatkom roka rozošle zainteresovaným stranám, členským štátom a Výboru pre medzinárodný obchod predbežný program zasadnutí týkajúcich sa dohody o voľnom obchode so zámerom uľahčiť ich prípravu. - Komisia starostlivo zváži každú podloženú informáciu zo strany podnikateľov EÚ v súvislosti s prekážkami pre prístup na trh. Takéto informácie s nimi prediskutuje a bude ich informovať o opatreniach prijatých v nadväznosti na sťažnosti týkajúce sa prístupu na trh. Na tento účel sa využijú rôzne fóra, ktoré sa zriadili v rámci stratégie pre prístup na trh v Bruseli a Soule. S cieľom zabezpečiť náležité vykonávanie kapitoly o obchode a trvalo udržateľnom rozvoji sa zriadi domáca poradná skupina. V tejto skupine budú rovnomerne zastúpení podnikatelia, odbory aj mimovládne organizácie. Náležité zastúpenie v skupine bude mať aj Hospodársky a sociálny výbor. Konkrétne postupy jej fungovania sa určia na základe dohody s dotknutými zainteresovanými stranami. 5. Vyhlásenie o osobitných ustanoveniach o administratívnej spolupráci Komisia potvrdzuje výnimočnú povahu formulácie v článku 2.17 s názvom "Osobitné ustanovenia o administratívnej spolupráci", ktorá nepredstavuje precedens pre iné dvojstranné alebo mnohostranné rokovania. Komisia má v úmysle v súčasných a budúcich rokovaniach o dohode o voľnom obchode podporovať ustanovenia o boji proti podvodom, ktorých cieľom je presadzovať správne uplatňovanie colných preferencií zo strany partnerskej krajiny, a to tým spôsobom, že v prípade odmietania spolupráce a/alebo podvodu, či nezrovnalostí umožní pozastavenie obchodných preferencií. --------------------------------------------------